<classify> WANAFUNZI 23 wa Chuo Kikuu cha Mtakatifu Yohane cha jijini Dodoma waliokuwa wakisoma masomo yashahada ya tauhidi theolojia katika Kampasi ya Msalato jijini Dodoma, wanahamishiwa katika Kampasi ya Chifu Mazengo kuendelea na masomo hadi mwakani watakapohitimu.Pia wanafunzi 100 waliokuwa wakisoma Kampasi ya Mtakatifu Marko iliyopo Buguruni Malapa jijini Dar es Salaam wataendelea na masomo hadi watakapohitimu mwakani ndipo kampasi itafungwa.Makamu Mkuu wa Chuo Kikuu hicho, Profesa Emmanuel Mbennah amesema, wanafunzi 23 wakiwemo saba wa shahada ya kwanza na 16 wa stashahada watahamishiwa kampasi kuu ili waweze kukamilisha masomo yao mwakani.Kutokana na kufungwa kwa Kampasi ya Msalato iliyopo kilometa sita kutoka mjini, majengo na rasilimali nyingine zilizopo katika kampasi hiyo zinarudishwa Dayosisi ya Central Tanganyika ya Kanisa Anglikana ili zikatumike kwa kazi nyingine.Profesa Mbennah amesema, wanafunzi waliokuwa wakisoma katika Kampasi ya Msalato watamalizia masomo yao katika Kampasi ya Chifu Mazengo na walimu wa kuwafundisha wapo.Alisema wanafunzi hao wanahamishiwa katika Kampasi ya Chifu Mazengo ya Chuo Kikuu cha Mtakatifu Yohana ambayo ndio makao makuu ambayo haijafungwa na inaendelea kuelimisha wanafunzi wake.Wananchi wanatakiwa kujua na kuelewa Kampasi ya Chifu Mazengo ambayo ndio makao makuu ya chuo hicho, haijafungwa, inaendelea kufundisha wanafunzi zaidi ya 5,300 waliopo chuoni hapo, alisema.Kutokana na kutakiwa kufungwa mwakani kwa Kampasi ya Mtakatifu Marko ya Buguruni Malapa itakapofungwa, Profesa Mbennah amesema baraza la chuo hicho liliamua kukigeuza chuo hicho kuwa kituo cha mafunzo ya kitaaluma na mafunzo mbalimbali.Amesema hawana tatizo na Tume ya Vyuo Vikuu Tanzania TCU kutokana na uamuzi huo wa kuridhia kuifunga kampasi hiyo kwa kuwa Baraza la Chuo hicho lilikuwa limeamua kuifunga Kampasi ya Msalato.Amesema baada ya uamuzi huo wa Baraza la Chuo, waliamua kuandika barua TCU Agosti mwaka huu kuhusu uamuzi huo wa kuifunga kampasi hiyo.Amesema walipokea barua ya TCU wiki moja iliyopita kuhusu kubadili matumizi ya Chuo cha Mtakatifu Marko kutokana na sheria kuitaka ili iwe kampasi lazima iwe na wanafunzi zaidi ya 500 na chuo hicho hakina idadi hiyo.Chuo Kikuu cha Mtakatifu Yohana cha Jijini Dodoma kinatoa mafunzo ya kozi za aina mbalimbali katika ngazi ya cheti, stashahada na shahada.  <topic>: kitaifa 